**ΓΥΝΑΙΚΕΣ ΣΤΗΝ ΟΓΚΟΛΟΓΙΑ (W4O Hellas)**

**6ο Πανελλήνιο Forum - “Διευρύνοντας τα σύνορα”**

**19 - 21 Σεπτεμβρίου 2019 - Θεσσαλονίκη**

Οι “**Γυναίκες στην Ογκολογία”**, ένα δυναμικό δίκτυο αρωγής, ενημέρωσης και ουσιαστικής κοινωνικής προσφοράς, με επίκεντρο τη γυναίκα ασθενή με καρκίνο στη χώρα μας, έδωσαν φέτος το παρόν στη Θεσσαλονίκη.

Στο πλαίσιο του **6ου Πανελληνίου Forum** που διοργάνωσαν, με τίτλο **“Διευρύνοντας τα σύνορα”**, πραγματοποίησαν από τις 16 Σεπτεμβρίου και για μία ολόκληρη εβδομάδα, δωρεάν εξετάσεις, δράσεις ενημέρωσης του κοινού για την πρόληψη του καρκίνου, αλλά και βιωματικά σεμινάρια άσκησης & διατροφής.

Βασικοί στόχοι της επιστημονικής αυτής ομάδας είναι η δημιουργία ενός μόνιμου ταμείου για τη στήριξη οικονομικά αδύναμων γυναικών με καρκίνο, μέσα από την κάλυψη διαγνωστικών μοριακών εξετάσεων που δεν καλύπτονται από ασφαλιστικά ταμεία, αλλά και η δημιουργία μιας κουλτούρας πρόληψης και ενημέρωσης ότι ο καρκίνος είναι μια νόσος η οποία, όταν εντοπιστεί σε πρώιμα στάδια, κατά κανόνα θεραπεύεται.

Για την πολύτιμη συνεισφορά της στη διάδοση του έργου τους, “Οι Γυναίκες στην Ογκολογία” βράβευσαν τη σύζυγο του Προέδρου της Δημοκρατίας, **Σίσσυ Παυλοπούλου**, μέσα σε μια ατμόσφαιρα συγκίνησης. Πρόκειται για μια βράβευση με ισχυρά συμβολικό χαρακτήρα, καθώς η κα Παυλοπούλου αποτελεί θερμό υποστηρικτή και αρωγό, ‘πρέσβειρα’ του σκοπού τους.

Νωρίτερα, τρεις γυναίκες δημοσιογράφοι, η **Μαρία Χούκλη**, η **Μάγια Τσόκλη** και η **Ρέα** **Βιτάλη**, με συντονίστρια τη **Σία Κοσιώνη**, μίλησαν για τον καρκίνο και την προσωπική τους ιστορία. Ιστορίες με σοκ, πόνο, αλλά και πολλή αγάπη. Ιστορίες με συμβουλές σε όσες νοσούν. Τρεις διαφορετικές ιστορίες, μέσα από τις οποίες έστειλαν μηνύματα ελπίδας και αισιοδοξίας.

Η εβδομάδα δράσεων έκλεισε με ένα μοναδικό live της **Ελένης Τσαλιγοπούλου** σε φιλανθρωπικό gala, τα έσοδα του οποίου θα διατεθούν για την κατ’ οίκον νοσηλεία ογκολογικών ασθενών στη Θεσσαλονίκη.